als_Latn dik_Latn sag_Latn
Çështja Frisk, kur UEFA dënoi organizatorët për vetëm 1 monedhë
Artikulli me poshte nuk eshte i pershtatshem per femij, Ju lutem konfirmoni moshen tuaj duke klikuar Like(pelqej):
Lojtarët shqiptarë nuk kanë qenë të parët që kanë refuzuar të kthehen të vdesin në fushën e lojës në një aktivitet të organizuar nga UEFA. Ngjarja e 14 tetorit 2014 në Beograd ka një precedent të 10 viteve më parë, në 15 shtatorin e vitit 2004, kur ndeshja në fazën e grupeve të Ligës së Kampioneve mes Romës dhe Dinamos së Kievit në kryeqytetin italian, u braktis pas pjesës së parë. Shkak u bë hedhja e vetëm një monedhe, që goditi gjyqtarin, episod i mjaftueshëm për të dënuar ekipin organizator me humbjen e ndeshjes në tavolinë.
Gjyqtari i asaj ndeshjeje ishte suedezi Anders Frisk, një nga më të spikaturit në arenën botërore në ato vite, aq sa ishte mes kandidatëve për të drejtuar finalen e Botërorit 2002. Në sfidën e sipërpërmendur, e cila po fitohej 0-1 nga ekipi ukrainas, situata u tensionua pas vërshëllimës për fundin e pjesës së parë. Ndërsa skuadrat po shkonin drejt dhomave të zhveshjes, mbrojtësi i Romës, Filip Mekses, shtyu dhe goditi me shkelm sulmuesin kundërshtar Maris Verpakovskis, ndërsa Frisk nuk ngurroi ta ndëshkonte menjëherë me karton të kuq. Por tifozëve vendas, ky vendim i gjyqtarit iu duk i tepruar dhe filluan të lëshonin sharje drejt suedezit që po i afrohej tunelit të dhomave të zhveshjes. Bashkë me sharjet, nga tribuna pranë hyrjes, fluturoi edhe një monedhë, e cila goditi në ballë suedezin duke e gjakosur atë.
Në dhomat e zhveshjes filloi menjëherë diskutimi nëse duhej rifilluar ndeshja apo jo, pasi rregullorja lejon qartësisht që gjyqtari i katërt të zërë vendin e kryesorit kur ky i fundit e ka të pamundur të vijojë ndeshjen. Por insistimi i gjyqtarit dhe i delegatëve të UEFA-s për të mos rifilluar sfidën, bënë që ajo të braktisej përfundimisht. Delegati i UEFA-s, Andre Françioli (i cili edhe aktualisht është pjesë e organizatës që drejton futbollin në Europë), dha shpjegimet para mediave. “Frisk pezulloi ndeshjen, për shkak të seriozitetit të dëmtimit të tij. Ai nuk ishte në gjendjen e duhur shëndetësore dhe ishte i shqetësuar për sigurinë e tij”, tha delegati, duke iu referuar koreve “duhet të vdesësh” që lëshonin herë pas here ultrasit e Romës nga shkallët e stadiumit.
Ndonëse bëhej fjalë për vetëm një monedhë, ndërsa ekzistonin edhe kushtet për të rifilluar normalisht ndeshjen me gjyqtarin e katërt në vend të atij kryesor, UEFA vendosi të mos riluante takimin, por ndëshkoi ashpër Romën. Ekipi italian, si organizator që nuk kishte marrë masat e duhura të sigurisë, humbi ndeshjen në tavolinë dhe u detyrua të luante dy ndeshjet e radhës në shtëpi pa spektatorë, masë që nuk ndryshoi as pas një ndjese publike të Romës dhe apelimit të çështjes.
Fjalët e thëna nga Frisk pas largimit nga futbolli, në një intervistë për “The Telegraph” në vitin 2007, duken shumë të ngjashme me ato të futbollistëve dhe stafit të kombëtares shqiptare në Beograd pas ndeshjes së 14 tetorit. “U trondita shumë kur u godita nga ajo monedhë, diçka që nuk e kisha imagjinuar asnjëherë se mund të më ndodhte në fushë, në atë që unë e quaja gjithmonë ‘salloni im i gjelbër’. U trondita nga pamja e gjakut dhe e njëjta gjë ishte edhe për dy asistentët e mi, por duhet të tregoheshim të vendosur në veprimet tona. Na u sugjerua që gjyqtari i katërt të merrte vendin tim për pjesën e mbetur të ndeshjes, por unë dhe kolegët e mi duhej të tregoheshim të vendosur dhe t’i rezistonim kësaj kërkese. Ne ndienim se nëse një gjë e tillë mund të më ndodhte mua, atëherë autoritetet vendase nuk mund të më garantonin sigurinë, e si rrjedhojë vendosa braktisjen e ndeshjes”, kujton Frisk. Suedezi, në vitin 2005, u nderua nga FIFA me “Çmimin Presidencial”, pasi braktisi karrierën si gjyqtar për shkak të kërcënimeve për vdekje që mori ai dhe familja e tij nga tifozët e Çelsit pas çerekfinales së Ligës së Kampioneve mes ekipit anglez dhe Barcelonës.
Asokohe, UEFA kishte parësore sigurinë në ndeshje, politikë e patundur e presidentit Lenart Johanson. Por dy vite pas ngjarjes së Romës, ai u desh t’i linte vendin Mishel Platini, pasi humbi në zgjedhje falë edhe votës të ardhur nga Shqipëria. Bashkë me presidentin duket se ka ndryshuar edhe politika e UEFA-s, për të cilën tashmë stoli me të cilin u godit Bekim Balaj është thjesht një detaj.
als_Latn als_Latn als_Latn als_Latn als_Latn als_Latn als_Latn als_Latn